b'\n_START_ARTICLE_\nBranko Cestnik\n_START_SECTION_\n\xc5\xbdivljenje\n_START_PARAGRAPH_\nMladost je pre\xc5\xbeivljal na Hajdini pri Ptuju. Po osnovni \xc5\xa1oli je bil sprejet v voja\xc5\xa1ko gimnazijo v Ljubljani in bil po letu in pol odpu\xc5\xa1\xc4\x8den. Gimnazijo pedago\xc5\xa1ke smeri je nadaljeval na Ptuju, kjer se je kulturno in politi\xc4\x8dno anga\xc5\xbeiral v lokalni ZSMS in Klubu mladih. Voja\xc5\xa1ki rok je slu\xc5\xbeil v Zaje\xc4\x8darju na bolgarski meji, po koncu slu\xc5\xbeenja pa se je odlo\xc4\x8dil za duhovni poklic. _NEWLINE_Privla\xc4\x8dili so ga kontemplativni redovi, zato je veliko zahajal v kartuzijo Pleterje. Na koncu pa je vstopil v izrazito misijonarski red klaretincev, ki ga je leta 1987 poslal na \xc5\xa1tudij v Rim, po dveh letih pa v noviciat v Madrid. V Rimu je \xc5\xa1tudiral na treh razli\xc4\x8dnih univerzah: dve leti filozofijo na Lateranski univerzi, tri leta teologijo na Gregoriani ter \xc5\xa1tiri leta pedagogiko in mladinsko pastoralo na Salesiani. Skozi devetletni \xc5\xa1tudij se je najraje poglabljal v vpra\xc5\xa1anja umetnosti, medijev in vere. Globlje je obdelal teme, kot so npr. eksistencializem Alberta Camusa, teologija lepote Pavla Evdokimova in absurdno gledali\xc5\xa1\xc4\x8de Eugena Ionesca. Njegova magistrska naloga je nosila naslov \xc2\xbbIskanje Boga v gledali\xc5\xa1\xc4\x8du Eugena Ionesca\xc2\xab._NEWLINE_V duhovnika je bil posve\xc4\x8den leta 1995 v Mariboru.\n_START_SECTION_\nDelo\n_START_PARAGRAPH_\nBranko Cestnik je kot bogoslovec pisal za ptujski Tednik, kjer je v letih 1993\xe2\x80\x931996 v rubriki \xc2\xbbPisma iz Rima\xc2\xab\xc2\xa0objavil okrog 60 reporta\xc5\xbeno-pripovednih zapisov. Ob\xc4\x8dasno je pisal tudi o gledali\xc5\xa1\xc4\x8du. Danes objavlja predvsem \xc4\x8dlanke s pastoralno pedago\xc5\xa1ko vsebino, najve\xc4\x8d v Dru\xc5\xbeini._NEWLINE_Pastoralno je deloval najprej kot duhovni pomo\xc4\x8dnik na klaretinski \xc5\xbeupniji v predmestju Milana, potem \xc5\xa1tiri leta kot \xc5\xa1tudentski duhovnik v Mariboru, v tem \xc4\x8dasu pa je  sodeloval pri \xc5\xa1estih ljudskih misijonih ali jih vodil. Aktiven je pri skavtih in na razli\xc4\x8dne na\xc4\x8dine sodeluje v pastoralni refleksiji Cerkve na Slovenskem. Predava tudi na vsakoletnem teolo\xc5\xa1kem te\xc4\x8daju oz. t. i. Nikodemovih ve\xc4\x8derih na Teolo\xc5\xa1ki fakulteti v Ljubljani.'